Óriási az érdeklődés az új Nokia 3310 iránt
Az egyik legnagyobb brit kereskedő a beérkezett előrendelések alapján úgy látja, hatalmas siker lesz a Nokia 3310 új kiadása.
Példátlanul nagy érdeklődés látszik a Nokia 3310-es iránt a Carphone Warehouse-nál, miután a cég megnyitotta az előrendeléseket. A cég közlése szerint hagyományos mobil iránt sosem láttak még ekkora vásárlói érdeklődést. A The Telepgraph azt írja, üzlethálózatnál úgy látják, az előrendelések azt bizonyítják, hogy nem csak kattintották az emberek a 3310-es feltámadásáról szóló híreket, hanem sokan valóban venni is fognak egyet.

A Nokia márkát felélesztő finn HMD másfél hete tette hivatalossá a legenda visszatérését. (A telefonról itt olvashat el minden fontosat.) A havi szinten 30 milliárd keresést elemző Captify szerint a régi-új készülék bejelentése után 797 százalékkal nőtt meg a Nokiával kapcsolatos keresések száma. Pedig nem olyan alacsony szintről indult, ahonnan mondjuk egy éve indult volna, az elmúlt hónapokban ugyanis már rendszeresen szó esett a cég visszatéréséről.

A Nokia 3310-est mi is megnyomkodtuk, tesztünket megtalálja a HVG e heti számában.

Ha értesülni szeretne róla, mikortól lesz kapható itthon az új Nokia 3310, lájkolja a HVG Tech rovatának Facebook-oldalát.
Nokia Nokia 3310 (2017) új Nokia 3310 Nokia 3310 Nokia 3310 előrendelés új Nokia telefon 2017